A Samba állapotjellemzői
Keywords: KDE, KControl, Samba, rendszerinformáció

A KDE vezérlőközpont
Vissza | Fejezet 5. A modulok | Tovább

# 5.47. A Samba állapotjellemzői

A Samba és NFS állapotjelző egy grafikus felület a parancssoros smbstatus és showmount programokhoz. Az smbstatus az aktuális Samba kapcsolatokat listázza ki, a Samba eszközcsomag része, mely az SMB (Session Message Block) protokoll használatára épül. Az SMB-t gyakran NetBIOS-nak vagy LanManager protokollnak is nevezik.

Az SMB protokoll megosztott hálózati nyomtatók és könyvtárak használatát teszi lehetővé. Nagy előnye, hogy a Microsoft Windows legtöbb változata is tudja használni.

A showmount az NFS szoftvercsomag része. Az NFS a Network File System kifejezés rövidítése, ez a hagyományos Unix eljárás hálózaton megosztott könyvtárak használatára. Ez a program lényegében a showmount `-a localhost` parancs kimenetét dolgozza fel. Néhány rendszerben a showmount a /usr/sbin könyvtárban található, ellenőrizze, hogy a könyvtár szerepel-e a `PATH` környezeti változóban.

## 5.47.1. Exportok

Ezen az oldalon egy lista található, mely tartalmazza az összes, ezen a gépen létrehozott Samba és NFS kapcsolatot. Ez első oszlop azt mutatja, hogy Samba (SMB) megosztásról vagy NFS kapcsolatról van-e szó. A második oszlopban a megosztás neve látszik, a harmadikban a távoli gép neve, amelyik a megosztást tartalmazza. A többi oszlop csak Samba megosztás esetén tartalmaz adatot.

A negyedik oszlopban a Samba megosztás eléréséhez használt felhasználónév látható. Ez általában nem egyezik meg azzal a névvel, amelyet a Unix-ba belépéshez ad meg a felhasználó. Ugyanez igaz az ötödik oszlopra is, mely a felhasználó csoportazonosítóját tartalmazza.

Az Ön gépén létrehozott megosztásokhoz történő minden csatlakozás esetén elindul egy új folyamat (smbd), a következő szlopban ennek a folyamatnak az azonosítója (pid) látszik. Ha bezárja ezt a folyamatot, akkor véget ér a kapcsolat a felhasználóval. Ha a távoli gépen Windows fut, akkor a folyamat bezárása után automatikusan létrejön egy új, ezért a felhasználó valaszínűleg észre sem vesz semmit.

Az utolsó oszlopban az látszik, hogy a felhasználó hány fájlt tart nyitva. Ez csak a pillanatnyilag megnyitott fájlok számát tartalmazza, tehát azt nem, hogy korábban milyen fájlokat nyitott meg, hány fájlt másolt stb.

## 5.47.2. Importok

Itt láthatók azok a távoli Samba és NFS megosztások, amelyekhez csatlakoztatva van a helyi gép. Az első oszlop azt mutatja, hogy Samba vagy NFS megosztásról van-e szó, a második oszlopban a megosztás neve látszik, a harmadik oszlopban a csatlakoztatás (mount) könyvtárának neve.

Samba megosztásokhoz jelenleg csak Linux-ból lehet csatlakozni, ezért más operációs rendszerekből ilyen megosztások nem láthatók. A csatlakoztatott NFS megosztások látszanak Linux (ezt teszteltük) és Solaris alatt is (ez utóbbit nem teszteltük részletesen).

## 5.47.3. Naplózás

Ezen az oldalon a helyi Samba naplófájl tekinthető meg. A lap megnyitásakor a lista mindig üres, meg kell nyomni a Frissítés gombot, hogy a naplófájl betöltődjön és megjelenjen a listában. Ellenőrizze, hogy a Samba naplófájl valóban abban a könyvtárban található-e, mint amit a beviteli sor mutat. Ha valamelyik más könyvtárban található vagy más a neve, javítsa ki. A fájlnév javítása után nyomja meg újból a Frissítés gombot.

A Samba naplózási szintje befolyásolja, hogy mi kerül a naplófájlba (lásd az `smb.conf` fájlt). Ha a naplózási szint 1, a Samba csak a csatlakozásokat és a csatlakozások bontását naplózza. Ha a naplózási szint 2, a fájlok megnyitása és bezárása is naplózandó esemény. Ha a naplózási szint nagyobb, mint 2, akkor további események is bekerülnek a naplóba.

Ha nyomon akarja követni, hogy ki csatlakozik a megosztásaihoz és milyen fájlokat nyit meg, érdemes a naplózási szintet legalább 2-re állítani és rendszeresen új naplófájlt nyitni (pl. hozzon létre egy cron feladatot, mely hetente egyszer átmozgatja a naplófájlt egy másik könyvtárba). Máskülönben a naplófájl túl nagyra nőhet.

A lista alatt látható négy jelölőnégyzet segítségével lehet eldönteni, hogy milyen események jelenjenek meg a listában. Meg kell nyomni a Frissítés gombot a módosítások érvényesítéséhez. Ha a naplózási szint túl alacsonyra van állítva, akkor kevés információ fog látszani.

Egy oszlop fejlécére kattintva lehet a listát az oszlop értéke szerint növekvő sorrendbe rendezni.

## 5.47.4. Statisztika

Ezen az oldalon lehet a harmadik oldal tartalmi szűrésének egy részét elvégezni.

Tételezzük fel, hogy az "Esemény" mező (nem a listabeli) értéke Csatlakozás, a "Szolgáltatás/fájl" mező értéke *, "Gépnév/felhasználónév" mező értéke *, a "Kiterjesztett szolgáltatásinformáció mutatása" mező és a "Kiterjesztett kiszolgálóinformáció" mező le van tiltva.

Ha ekkor megnyomja a Frissítés gombot, az fog látszani, hogy mikor kapcsolódtak a * (azaz bármely) megosztáshoz a * gépről (azaz bármely gépről). Ha most bekapcsolja a "Kiterjesztett kiszolgálóinformáció" mezőt és megnyomja a Frissítés gombot újból, akkor minden gépnév mellett látszani fog, hogy az a gép hány kapcsolatot nyitott meg.

Most nyomja meg a Törlés gombot.

Most állítsa az "Esemény" mező értékét fájlhozzáférésre és engedélyezze a "Kiterjesztett szolgáltatásinformáció mutatása" mezőt, majd nyomja meg a Frissítés gombot újból.

Most naplóbejegyzés fog készülni minden fájlmegnyitásról. Ha bekapcsolja a "Kiterjesztett kiszolgálóinformáció mutatása" opciót, azt is látni fogja, hogy melyik felhasználó melyik fájlt nyitotta meg.

A "Szolgáltatás/fájl" mezőben és a "Gépnév/felhasználónév" mezőben használhatja a * és ? helyettesítőkaraktereket is, ugyanúgy, mint a parancssorban. Reguláris kifejezést nem lehet használni.

Egy oszlop fejlécére kattintva a listát az oszlop tartalma szerint növekvő sorrendbe lehet rendezni. Így könnyen meg lehet találni például a leggyakrabban megnyitott fájl nevét vagy hogy melyik felhasználó nyitotta meg a legtöbb fájlt.

## 5.47.5. A szekció szerzője

Copyright Michael Glauche, 2000. és A. Neundorf `<alexander.neundorf@rz.tu-ilmenau.de>`

Az eredeti verzió szerzője: Michael Glauche

A jelenlegi karbantartó: A. Neundorf `<alexander.neundorf@rz.tu-ilmenau.de>`

Hozzájárultak még:

- Illesztés a kcontrol kisalkalmazáshoz:

  Matthias Hoelzer `<hoelzer@physik.uni-wurzburg.de>`

- A KProcess használata popen helyett és további javítások:

  David Faure `<David.Faure@insa-lyon.fr>`

- Konverzió a kcmodule-hoz, a 2., 3. és 4. lap hozzáadása, javítások:

  Alexander Neundorf `<alexander.neundorf@rz.tu-ilmenau.de>`

A dokumentáció: Copyright Alexander Neundorf `<alexander.neundorf@rz.tu-ilmenau.de>`, 2000.

A dokumentáció konvertálása docbook formátumúra: Mike McBride `<mmcbride@ematic.com>`

Vissza | Tartalom | Tovább
Proxy-k | Fel | Képernyővédő