A munkaterület

A KSysGuard kézikönyve
Vissza | Fejezet 3. A KSysGuard használata | Tovább

# 3.3. A munkaterület

A munkaterület egy vagy több munkalapból állhat. Válassza az "Új" menüpontot a "Fájl" menüből új munkalap létrehozásához. A megjelenő párbeszédablakban meg lehet adni a lap nevét és méreteit. Minden munkalap rács alakban elrendezett cellákból áll.

Minden cellába elhelyezhető egy megjelenítő egy vagy több érzékelőhöz. A megjelenítő elhelyezéséhez fogjon meg egy érzékelőt a bal oldali listában és ejtse rá az egyik cellára. Ha a kiválasztott érzékelőhöz többféle megjelenítési lehetőség tartozik, akkor megjelenik egy felbukkanó menü, melyből kiválaszthatja a kívánt típust. Bizonyos megjelenítőkhöz egyszerre több érzékelő is tartozhat. Ha több érzékelőt akar egy megjelenítőhöz rendelni, akkor fogja meg az érzékelőket a bal oldali listában és ejtse rá őket egy már létező megjelenítőre.

A már elhelyezett megjelenítőkhöz tartozik egy, a jobb egérgomb megnyomására megjelenő felbukkanó menü, melyben kiválasztható, hogy a megjelenítő tulajdonságait akarja módosítani vagy el akarja távolítani a munkalapról.

## 3.3.1. Grafikon

Grafikon választásakor megadott időközönként kirajzolja a program az érzékelő értékét. Ha több érzékelő tartozik a megjelenítőhöz, akkor az értékek különböző színűek lesznek. Ha a megjelenítő elég nagy, akkor egy rács is megjelenik az értéktartomány feltüntetésével együtt. Ha a megjelenítő tulajdonságainál 0-ra állította a minimális és a maximális értéket, akkor a grafikonrajzoló automatikusan kezeli a tartomány értékét, ha nem, akkor a megadott értékeket fogja használni.

## 3.3.2. Digitális kijelzés

Digitális kijelzés esetén az érzékelők értékei számként jelennek meg. A Tulajdonságok ablakban meg lehet adni egy alsó és egy felső határértéket. Ha az érzékelő értéke túllépte az alsó vagy felső határt, akkor a szám piros színű lesz és egy figyelmeztető üzenet is megjelenik.

## 3.3.3. Folyamatvezérlő

A folyamatvezérlő az adott gépen futó folyamatok áttekintésére szolgál. A lista bármelyik oszlop szerint sorbarendezhető, csak rá kell kattintani a bal egérgombbal a megfelelő oszlop fejlécére.

A lista a folyamatok alább felsorolt jellemzőit tartalmazza. Ne felejtse el, hogy egyes tulajdonságok nem léteznek bizonyos operációs rendszerekben.

- PID A folyamat azonosítója. Minden folyamat egyedi értéket kap.

- Név A folyamatot elindító végrehajtható fájl neve.

- Felhasználóazonosító A folyamatot elindító felhasználó neve.

- CPU A folyamat futtatására fordított processzoridő százalékban.

- Idő A folyamat eddigi futási ideje összesen.

- Prioritás Az ütemezési prioritás.

- Állapot A folyamat állapota.

- Memória A folyamat által használt memória összesen (KB-ban). A megosztott memória is beleértendő.

- Fizikai A folyamat által használt fizikai memória összesen (KB-ban).

- Megosztott A folyamat által más folyamatokkal közösen használt memória összesen (KB-ban).

A folyamatlista alatt négy vezérlőelem látható, melyek funkciója balról jobbra haladva a következő.

### 3.3.3.1. Fastruktúra-nézet

A fastruktúra-nézetben a folyamatok egymás közötti viszonya is láthatóvá válik. Ha a B folyamatot az A folyamat indította, akkor a B-t az A "gyermekfolyamatának" is nevezik, A pedig a B "szülője". A fastruktúra-nézetben ez a szülő-gyermek kapcsolat jól láthatóvá válik. Az init nevű folyamat a szülője (esetleg nem közvetlenül) az összes többi folyamatnak.

Ha egy bizonyos folyamat gyermekfolyamatai nem érdeklik, akkor a folyamat nevétől balra látható jelre kattintva összecsukhatja a gyermekfolyamatok fastruktúráját. Egy újabb kattintással a fastruktúra ismét megjeleníthető.

### 3.3.3.2. Folyamatszűrő

A folyamatszűrővel lehet lecsökkenteni a listában megjelenő folyamatok számát a jobb áttekinthetőség érdekében. Így az Önt nem érdeklő típusú folyamatokat könnyen elrejtheti. Meg lehet jeleníteni az összes folyamatot, csak a rendszerfolyamatokat, csak a felhasználói folyamatokat és csak az Ön folyamatait.

### 3.3.3.3. A Nincs frissítés opció

Ha kiválasztja ezt az opciót, akkor a folyamatlista automatikus frissítése megszűnik.

### 3.3.3.4. A Frissítés gomb

Erre a gombra kattintva a folyamatlista aktuális állapota jelenik meg.

### 3.3.3.5. A Kilövés gomb

A Kilövés gomb segítségével lehet a kijelölt folyamatokat azonnal bezárni (kilőni). A folyamatok egy úgynevezett SIGKIL szignált kapnak, melynek hatására a futásuk azonnal befejeződik. A folyamatokban megnyitott dokumentumok változtatásai végérvényesen elveszhetnek, ezért körültekintően használja ezt a lehetőséget.

Vissza | Tartalom | Tovább
Az érzékelőlista | Fel | Gyakran ismételt kérdések